A. Belousovová, podpredsedníčka NR SR: (2009-04-29):
Pán spravodajca, žiadate si záverečné slovo? Nie. Ďakujem. Prerušujem rokovanie o tomto bode programu. Ďalej budeme pokračovať správou o činnosti verejného ochrancu práv . Správa je uvedená ako tlač 984. Správu uvedie verejný ochranca práv pán Pavel Kandráč. Prosím ho, aby sa ujal slova. Nech sa páči. P. Kandráč, verejný ochranca práv: Vážená pani podpredsedníčka Národnej rady, vážené panie poslankyne, vážení páni poslanci, dámy a páni, je to siedma správa verejného ochrancu práv, ktorou chcem poukázať na poznatky, ktoré som za rok 2008 získal pri ochrane a uplatňovaní základných práv a slobôd. Správa má ambíciu poskytnúť primárny a dôveryhodný obraz o stave a zachovávaní základných práv a slobôd v Slovenskej republike v rámci pôsobnosti verejného ochrancu práv, po druhé, transparentne informovať o zisteniach, ktoré sa na úseku ochrany základných práv a slobôd zistili, a, samozrejme, upozorňovať na nedostatky, ako aj urobiť určité vízie do budúcnosti, ako by sa malo v ďalšej činnosti pokračovať. Samozrejme, aj nenásilným spôsobom chce poukázať na určité pozitívne výsledky. Štruktúra správy, resp. jej obsah pozostáva, že analyzujeme jednotlivé problémy, analyzujeme jednotlivé javy, poznania získané z podnetov, nasledovne realizujeme opatrenia a odporúčania, ako by sa dali určité javy  napraviť. Súčasťou správy sú tri prílohy. A to je projekt, detskí spolupracovníci verejného ochrancu práv, ďalej sú to dokumenty z posledného zasadnutia ombudsmanov krajín V-4 a štatistické údaje, ktoré určitým spôsobom ilustrujú predmetnú správu. Niekoľko čísiel, páni poslanci, dovoľte uviesť. Celkový počet podnetov bol 16 240. Z toho v roku 2008 bolo 2 540 podnetov. Vybavenosť podnetov, ak by som to uviedol percentuálne, je 96,5 %. Ak by som posúdil to z pohľadu pomeru pôsobnosti, čo prináleží verejnému ochrancovi práv a čo nie, tak je to 50 na 50. Čiže je tu určité zlepšenie na strane podávateľov podnetov, že už poznajú, akú problematiku verejný ochranca práv má vo svojej pôsobnosti. Chcem uviesť, že určitým spôsobom sa činnosť verejného ochrancu práv zo strany občanov využíva, ak nie zneužíva, pretože ho považujú za určitý bezplatný servis v rámci určitých otázok, ktoré prináležia advokátskym kanceláriám. Preto v niektorých prípadoch vznikajú aj určité disproporcie k občanovi, ktorý nechce pochopiť, že verejný ochranca práv nie je advokátska kancelária. Prioritami verejného ochrancu práv v roku 2008 bolo predovšetkým riešenie podnetov. Najčastejšie boli to podnety v oblasti sociálnych otázok. Ďalej to boli podnety, ktoré namietali susedské spory, pracovnoprávne, dedičské, no a staronový problém, zbytočné prieťahy tak  v súdnych konaniach, ako aj v konaniach orgánov verejnej správy. Tiež sa sťažovali na nie najdokonalejšiu legislatívu. Vlastná iniciatíva, pretože verejný ochranca práv koná aj z vlastnej iniciatívy. Tam sme sústredili našu pozornosť na zvyšovanie právneho vedomia. A dôvodom bolo to, že sme z vlastného poznania zistili, že je to jedna z príčin, ktorá spôsobuje určité konflikty medzi občanmi a orgánmi verejnej správy. Prostriedky boli besedy, prednášky, stretnutia, kde sme vysvetľovali určité problémy a usmerňovali občanov. V rámci vlastnej iniciatívy sme osobitnú pozornosť venovali problémom detí a Dohovoru o právach dieťaťa. Druhý takýto vážny problém boli starší občania čiže seniori a tretí, to boli princípy dobrej správy. Prvé dve kategórie sú najzraniteľnejšie, kategórie obyvateľstva Slovenskej republiky, pretože najťažšie sa domáhajú svojich práv. Vo vzťahu k deťom sme vypracovali projekt Detskí spolupracovníci verejného ochrancu práv. Jeho zmyslom je, aby sme sa dostali do dobrého priateľského vzťahu k deťom, pretože vychádzame z poznania, že deti sa skôr svojim rovesníkom zveria ako dospelým. Tak by sme chceli začať určitým spôsobom bojovať proti šikane, agresivite a iným nezdravým javom, ktoré v školách sú, lebo máme také poznanie a zdá sa nám, že je nejaká asi tichá vojna medzi učiteľmi a rodičmi. Čo sa týka skupiny starších občanov seniorov, tam by sme chceli dosiahnuť zmenu filozofie, že mladé je pozitívne, staré je negatívne, pretože vychádzame z poznania, že aj starí boli mladí a mladí budú starí. Čiže chceme dosiahnuť určitú už teraz solidaritu, solidárnu súčinnosť, pretože nie je možné, že by tieto dve skupiny obyvateľstva boli v nejakom nie priateľskom vzťahu a nie je možné, hovoriť, že jeden na druhého dopláca. Takže toto by sme chceli zmeniť, tú filozofiu. Preto sme vypracovali aj tzv. pätnástoro, ktoré chceme dostať aj do medzinárodných dokumentov, akoby sa treba bolo správať k starším občanom. Ich  trápia predovšetkým sociálne otázky, t. j. dôchodkové zabezpečenie, prekvalifikovanie dôchodkov, invalidné dôchodky, nedostatok pracovných príležitostí a podobne. Ďalšia skupina otázok, ktorej sme mimoriadne venovali pozornosť, to sú princípy dobrej správy. Aj tu sme vypracovali 10 princípov, kde máme prísľub od výboru pre verejnú správu, prísľub od výboru pre ľudské práva, že budú sa snažiť nejakým spôsobom to dostať do určitej právnej podoby, aby sa to pre orgány verejnej správy stalo záväzným. Čo sa týka porušenia základných práv a slobôd, celkovo bolo 971 porušení základných práv, z toho v roku 2008 to bolo 204 prípadov. Najčastejšie to boli zbytočné prieťahy v súdnych konaniach. Robí to 190 prípadov. Ostatné sú v tom katastrálne úrady, Sociálna poisťovňa, úrady práce, sociálnych vecí a rodiny a ministerstvá niektoré. Spolupráca a súčinnosť s orgánmi a inštitúciami. Veľmi dobrá spolupráca je s Národnou radou, predovšetkým s výbormi (výbor pre ľudské práva, výbor pre verejnú správu a výbor sociálny). Tam komunikujeme s nimi, upozorňujeme na niektoré nedostatky v právnych úpravách a dávame do pozornosti poslancom problémy, ktoré trápia občanov, ktoré namietajú vo svojich podnetoch. Takisto spolupracujeme aj s inými výbormi podľa potreby. A, ďalej, spolupracujeme veľmi dobre s ministerstvami s ZMOS-om, so samosprávou. Musím povedať, že spolupráca s orgánmi je korektná, efektívna. A myslím si, že sú rešpektované stanoviská verejného ochrancu práv. V roku 2008 sa nám nestal jeden prípad, aby nebol rešpektovaný návrh verejného ochrancu práv. V roku 2007 to bol jeden. Propagácia a spolupráca s médiami je štandardná. Realizujeme to buď prostredníctvom stálych rubrík alebo ad hoc a prakticky spolupracujeme so všetkými médiami (televízia, rozhlas a všetky noviny). Každému, kto sa na nás obráti, poskytujeme stanovisko, vyjadrujeme sa k veci. A ako jedna ďalšia forma je, že vydávame štvrťročne pravidelne náš Spravodaj. Spolupráca veľmi zaujímavá je a významná, čo doteraz nebola, je s akademickou obcou a školami. Podieľame sa na výučbe, podieľame sa na besedách, podieľame sa na vedení diplomových prác, dokonca podieľame sa na realizácii olympiád týkajúcich sa ľudských práva. A myslím, že toto treba pozitívne hodnotiť, pretože sa do osnov a do učebných plánov dostáva aj výučba základných práv a slobôd. Môžem konštatovať, že tak na stredných školách, základných školách, ako aj na učilištiach sa prehlbujú znalosti z oblasti základných práv a slobôd. Zahraničná spolupráca. Sme aktívni v ombudsmanských inštitúciách, ako je IOI, ďalej, v Európskej sieti detských ombudsmanov, s európskym ombudsmanom spolupracujeme, zúčastňujeme sa na realizácii projektu s komisárom Rady Európy pre ľudské práva. A taká významná, ktorá si zvýšenú pozornosť vyžaduje, je to spolupráca so švédskym úradom na odškodňovanie a podporu obetí trestných činov. Je to určité vyznamenanie pre úrad verejného ochrancu práv. Kancelária verejného ochrancu práv. Je to pomocná inštitúcia pre verejného ochrancu, kde 18 právnikov zabezpečuje právnu agendu vrátane 12 regionálnych stredísk. Hospodárime na základe štátneho rozpočtu hospodárne. Problémom zostáva vlastná budova a samostatná rozpočtová kapitola, čo by verejný ochranca práv mal mať, aj jedno, aj druhé. Napomohlo by to veľmi účinne jeho činnosti a hlavne hospodárnosti. Záverom mi dovoľte pripomenúť, že správu považujem za veľmi dôležitý dokument. Myslím si, že podáva dobrý obraz o situácii v uplatňovaní a ochrane základných práv a slobôd v Slovenskej republike a o problémoch občanov, ktorí sa na verejného ochrancu práv obracajú. Tak poskytuje určitý obraz odbornej, ale i laickej verejnosti. Ďakujem pekne za pozornosť. (Potlesk.)